
TEISĖJŲ TARYBA

NUTARIMAS

DĖL DUOMENŲ APIE Teismų procesinius sprendimus perdavimo Teisės aktų registrui tvarkos aprašo PATVIRTINIMO

2014 m. sausio 31 d. Nr. 13P-14-(7.1.2)

Vilnius

Vadovaudamasi Lietuvos Respublikos teisėkūros pagrindų įstatymo 22 straipsnio 2 dalimi, Teisėjų taryba n u t a r i a: 

1. Patvirtinti Duomenų apie teismų procesinius sprendimus perdavimo Teisės aktų registrui tvarkos aprašą (pridedama).

2. Nustatyti, kad:
2.1. iki integracinės sąsajos tarp Lietuvos teismų informacinės sistemos (toliau – LITEKO) ir Teisės aktų registro sukūrimo Nacionalinė teismų administracija duomenis apie Lietuvos Aukščiausiojo Teismo, Lietuvos vyriausiojo administracinio teismo sprendimus, nutartis, nutarimus, taip pat įsiteisėjusius administracinių teismų sprendimus dėl norminių administracinių aktų teisėtumo  (toliau – teismų procesiniai sprendimai) Teisės aktų registrui perduoda kiekvienos kalendorinės savaitės penktadienį duomenų rinkmena, kurioje pateikiami duomenys apie teismų procesinius sprendimus, kurių nuasmeninti tekstai į LITEKO patalpinti ir kurių įsiteisėjimo faktas LITEKO pažymėtas praėjusių 7 kalendorinių dienų laikotarpiu.
2.2. duomenis apie teismų procesinius sprendimus, kurių nuasmeninti tekstai į LITEKO patalpinti ir kurių įsiteisėjimo faktas LITEKO pažymėtas nuo 2014 m. sausio 1 dienos iki šio nutarimo įsigaliojimo, Nacionalinė teismų administracija Teisės aktų registrui perduoda duomenų rinkmena iki 2014 m. vasario 28 dienos. 

3. Šis nutarimas įsigalioja 2014 m. vasario 14 dieną.

      PATVIRTINTA 

      Teisėjų tarybos 2014 m. sausio 31 d. 

  nutarimu Nr. 13P-14-(7.1.2) 

DUOMENŲ APIE TEISMŲ PROCESINIUS SPRENDIMUS PERDAVIMO TEISĖS AKTŲ REGISTRUI TVARKOS

APRAŠAS

I. BENDROSIOS NUOSTATOS

1. Duomenų apie teismų procesinius sprendimus perdavimo Teisės aktų registrui tvarkos aprašas (toliau – Aprašas) nustato tvarką, kuria vadovaujantis Nacionalinė teismų administracija (toliau – Administracija) Teisės aktų registrui (toliau – Registras) perduoda duomenis apie Registre registruojamus ir skelbiamus Lietuvos Aukščiausiojo Teismo, Lietuvos vyriausiojo administracinio teismo sprendimus, nutartis, nutarimus, taip pat įsiteisėjusius apygardų administracinių teismų sprendimus dėl norminių administracinių aktų teisėtumo (toliau – teismų procesiniai sprendimai).

2. Šis Aprašas yra suderintas su Lietuvos Respublikos teisėkūros pagrindų įstatymu, Lietuvos Respublikos valstybės informacinių išteklių valdymo įstatymu, Teismų sprendimų, nuosprendžių, nutarimų ir nutarčių skelbimo internete tvarka, patvirtinta Teismų tarybos 2005 m. rugsėjo 9 d. nutarimu Nr. 13 P-378 „Dėl teismų sprendimų, nuosprendžių, nutarimų ir nutarčių skelbimo internete tvarkos patvirtinimo“, Teisės aktų registro nuostatais, patvirtintais Lietuvos Respublikos Seimo 2013 m. gruodžio 17 d. nutarimu Nr. XII-694 „Dėl teisės aktų registro nuostatų patvirtinimo“, Lietuvos teismų informacinės sistemos nuostatais, patvirtintais Administracijos direktoriaus 2011 m. lapkričio 28 d. įsakymu Nr. 6P-112-(1.1) „Dėl Lietuvos teismų informacinės sistemos nuostatų ir Lietuvos teismų informacinės sistemos duomenų saugos nuostatų patvirtinimo“.

3. Duomenys apie teismų procesinius sprendimus perduodami vadovaujantis Administracijos ir Registro sudaryta sutartimi.

4. Šiame Apraše vartojamos sąvokos suprantamos taip, kaip jos apibrėžtos teisės aktuose, su kuriais suderintas šis Aprašas.

II. REGISTRUI PERDUODAMI DUOMENYS APIE TEISMŲ PROCESINIUS SPRENDIMUS IR JŲ PERDAVIMO BŪDAS

5. Duomenys apie teismų procesinius sprendimus Registrui teikiami automatiniu būdu iš LITEKO per Registro tinklinę paslaugą.

6. Registrui teikiami šie duomenys apie teismų procesinius spendimus:

6.1. teismo procesinį sprendimą priėmusio subjekto rūšis ir pavadinimas;

6.2. teismo procesinio sprendimo rūšis;

6.3. teismo procesinio sprendimo pavadinimas;

6.4. teismo procesinio sprendimo priėmimo ir įsiteisėjimo data;

6.5. teismo procesinio sprendimo Teismų sprendimų, nuosprendžių, nutarimų ir nutarčių skelbimo internete tvarka nuasmenintas tekstas (toliau – teismo procesinio sprendimo nuasmeninta versija);

6.6. teismo procesinio sprendimo bylos numeris ir jo eilės numeris;

6.7. teismo procesinio sprendimo proceso numeris;

6.8. teismo procesinį sprendimą priėmusios teisėjų kolegijos duomenys;

6.9. bylos, kurioje buvo priimtas teismo procesinis sprendimas, tipo pavadinimas ir jo sisteminis identifikacijos numeris;

6.10. bylą, kurioje buvo priimtas teismo procesinis sprendimas, nagrinėjusio teismo instancijos tipo pavadinimas ir jo sisteminis identifikacijos numeris;

 
6.11. bylų, kuriose buvo priimti teismo procesiniai sprendimai, kategorijų sąrašas;

6.12. bylos, kurioje buvo priimtas teismo procesinis sprendimas, šalių sąrašas;

6.13. teismo procesinio įvykio, kurio metu byloje buvo priimtas teismo procesinis sprendimas, sisteminis identifikacijos numeris;

6.14. LITEKO suteiktas teismo procesinio sprendimo sisteminis identifikacijos numeris;

6.15. bylos, kurioje priimtas teismo procesinis sprendimas, išnagrinėjimo metai.

7. Duomenys apie teismo procesinį sprendimą, kurio nuasmeninta versija yra patalpinta  į LITEKO iki procesinio sprendimo įsiteisėjimo, Registrui perduodami praėjus 7 kalendorinėms dienoms nuo teismo procesinio sprendimo įsiteisėjimo fakto pažymėjimo LITEKO. Duomenys apie teismo procesinį sprendimą, kurio nuasmeninta versija nėra patalpinta į LITEKO iki procesinio sprendimo įsiteisėjimo fakto pažymėjimo LITEKO, Registrui perduodami praėjus 7 kalendorinėms dienoms nuo jų patalpinimo  į LITEKO.

8. Teismo procesinio sprendimo, apie kurį buvo perduoti duomenys, įregistravimą patvirtinantis pranešimas automatiniu būdu iš Registro perduodamas LITEKO ir yra saugomas LITEKO.

9. Jeigu nauja teismo procesinio sprendimo nuasmeninta versija patalpinama į LITEKO po duomenų apie šį teismo procesinį sprendimą perdavimo Registrui, duomenys apie pakeitimą nedelsiant, bet ne vėliau kaip per 1 kalendorinę dieną, perduodami Registrui.

III. NETINKAMAI PERDUOTŲ DUOMENŲ IŠTAISYMAS IR PERDAVIMO SUTRIKIMŲ PAŠALINIMAS

10. Nustačiusi, kad Registrui yra perduota netinkama teismo procesinio sprendimo nuasmeninta versija, Administracija nedelsdama, bet ne vėliau kaip per 1 darbo dieną, informuoja teismą, kuris ją patalpino į LITEKO, apie pastebėtus netikslumus ir paprašo teismo į LITEKO patalpinti tinkamo turinio teismo procesinio sprendimo nuasmenintą versiją.

11. Nustačiusi techninius sutrikimus perduodant duomenis apie teismų procesinius sprendimus iš Administracijos Registrui, Administracija nedelsdama, bet ne vėliau kaip per 1 darbo dieną, apie tai informuoja Registro valdytoją ir imasi priemonių tinkamam duomenų apie teismų procesinius sprendimus perdavimui atkurti. Apie techninių sutrikimų pašalinimą Administracija nedelsdama, bet ne vėliau kaip per 1 darbo dieną, informuoja Registro valdytoją.

_____________________

SUDERINTA

Lietuvos Respublikos Seimo kancleris 

Jonas Milerius

